
Щэнхабзэм и лэжьакIуэм и махуэмрэ Театрым и дунейпсо махуэмрэ ирихьэлIэу Къэбэрдей-Балъкъэр Республикэм и Iэтащхьэ Къанокъуэ Арсен щэнхабзэмрэ гъуазджэмрэ я лэжьакIуэхэм
зэрызахуигъазэр
Щэнхабзэмрэ гъуазджэмрэ я лэжьакIуэхэу пщIэ зыхуэсщIхэ!
Си гуапэу сынывохъуэхъу фи IэщIагъэм ирилажьэхэм я махуэшхуэмкIэ.
Фэ фщыщ дэтхэнэми фIыщIэ псалъэ гуапэхэр, псалъэ хэIэтыкIахэр хуэфащэщ. Фэ къуажэм дэт библиотекэ мыиным, театрым, щэнхабзэмкIэ унэм е музейм фыщылажьэми, абы емылъытауэ, лъэпкъым и гурыщIэ нэхъыфI дыдэхэр фохъумэ икIи фогъэбагъуэ.
Щэнхабзэм и лэжьакIуэхэм я егугъуныгъэм, зэфIэкIым, щIэныгъэм, зэчийм я фIыщIэкIэ, блэкIа лъэхъэнэхэм я хъугъуэфIыгъуэхэм иджырей ди гъащIэр ягъэдахэ, щIэблэхэм я зэпыщIэныгъэр къызэрагъэпэщ, апхуэдэу щыщыткIэ, щэнхабзэм и бзэкIэ зэпсэлъэнымкIэ IэмалыщIэхэр зэтрагъэувэ.
ЩIыналъэхэм, къэралхэм яку дэлъ зэпыщIэныгъэхэм зегъэужьынымкIэ щэнхабзэм и лэжьакIуэхэм зэфIагъэкIыр къыпхуэмылъытэным хуэдизу инщ. Республикэм и лIыкIуэхэм ехъулIэныгъэ ин хэлъу зыкъыщагъэлъагъуэ урысей, нэгъуэщI къэрал сценэхэм.
Щэнхабзэмрэ зэхэщIыкIымрэ я хъугъуэфIыгъуэхэм цIыхухэм я гур хуэунэтIынырщ, сэ къызэрыслъытэмкIэ, зи гуфIэгъуэр мы махуэхэм зыгъэлъапIэ театр лэжьакIуэхэм я къалэн хэхар. Сценэм щызэтевгъэувэ образымрэ литературэ псалъэ узэщIамкIэ фэ ди сабийхэм, щIэблэщIэм фадэIэпыкъуфынущ гъуэгу тэмэмрэ гурыщIэ узыншэхэмрэ къыхахынымкIэ.
Шэч къытесхьэркъым фи IэщIагъэм фызэрыхуэIэзэр, творчествэм фи гур зэретар, фи егугъуныгъэр Къэбэрдей-Балъкъэрым и щэнхабзэ гъащIэм зегъэужьынымкIэ, ди лъэпкъым и зэфIэкIыр гъэбыдэнымкIэ сэбэп зэрыхъунум.
Щэнхабзэмрэ гъуазджэмрэ я IэнатIэхэм пэрыт псоми узыншагъэ быдэрэ ефIэкIуэныгъэрэ, творческэ тегушхуэныгъэ яIэну, зэрылажьэ IэщIагъэм нэхъри ехъулIэну сохъуэхъу.
